Union Grand-Duc Adolphe
D'Union grand-duc Adolphe, kuerz UGDA, ass e Veräin ouni Gewënnzweck deen als Daachverband vun de Museken, Chorallen, Folklore- an Theater-Ensembele vu Lëtzebuerg fungéiert. De Veräin dréit de franséischen Ënnertitel "Fédération nationale du mouvement associatif de la musique chorale et instrumentale, du folklore et du théâtre du grand-duché de Luxembourg".

D'UGDA gouf als Établissement d'utilité publique duerch e Gesetz vum 1.Juni 1989 unerkannt.

Ënnerorganisatiounen
D'Mutualitéitskeess fir d'Membere (Mutuelle de l'Union grand-duc-Adolphe, 1970 gegrënnt)
D'Museksschoul vun der UGDA École de musique de l'Union grand-duc-Adolphe, en 1996 gegrënnten Établissement d'utilité publique
D'Fondatioun Ordre européen du mérite musical, folklorique et théâtral

Geschicht
D'Grënnung vum Verband léisst sech op d'Joer 1863 zeréckféieren: de 6. September vun deem Joer hu sech 26 Gesellschafte ënner dem Numm Allgemeiner Luxemburger Musikverein (ALM) federéiert. Matgrënner vun der UGDA war de Laurent Menager. De Prënz Henri vun Oranien-Nassau huet d'Éierepresidentschaft iwwerholl, President gouf den Auguste Fischer, Gierwereibesëtzer am Gronn, Schäffe vun der Stad Lëtzebuerg an Deputéierten, an éischten Direkter gouf den Neierbuerger Johann Anton Zinnen, Komponist vun der Nationalhymn Heemecht.

Am Joer 1890 funktionéiert d'Federatioun net méi. 1891 koum et den 30. Mäerz zu enger Neigrënnung, wéi sech 116 Gesellschaften am Hôtel de Luxembourg an der Stad treffe fir de Verband ze reforméieren an ënner dem Numm Adolph-Verband nei op d'Schinn ze setzen. Éischte President gouf de Schmelzbesëtzer Léon Metz, Buergermeeschter vun Esch-Uelzecht an Deputéierten. Musikaleschen Direkter gouf de Philippe Manternach a Gesanksdirekter de Laurent Menager. Den nei gegrënnte Verband stoung ënner dem Protektorat vum Groussherzog Adolphe vu Lëtzebuerg. An de Joren duerno sollt dee jeeweilege Monarch d'Protektorat hunn.

1919 gouf de Veräin an Union Adolphe (U.A.) ëmgenannt. 1947 krut de Veräin du säin haitegen Numm: Union grand-duc-Adolphe (UGDA). 1956 huet d'UGDA hiren éischte permanent besate Büro op der Plëss opgemaach. 1969 ass d'UGDA an dat fréiert Van-der-Vekene-Haus an de Stadgronn geplënnert. 2007 gouf schlussendlech de Sëtz vun der Federatioun op Stroossen verluecht

Entwécklung vun der Zuel vun de Memberveräiner

Am Joer 2013 hat d'UGDA 329 Memberveräiner mat 14.732 Societairen. A 60 Gemengen oder Gemengesyndikater hält se Musekscourse fir 4.861 Schüler.

Presidente vun der UGDA
1863-1882 Auguste Fischer, Gierwereibesëtzer am Gronn, Schäffe vun der Stad Lëtzebuerg an Deputéierten
1883-1885: Tony Dutreux
1891-1926: Léon Metz, Schmelzbesëtzer, Buergermeeschter vun Esch-Uelzecht an Deputéierten
1926-1928: Edouard Feyden
1928-1946: Eugène Maillet, President vun der Escher Stadmusek
1946-1956: Max Duchscher
1956-1963: Alex Schoentgen
1963-1972: Vic Abens
1973-1977: Yvon Christnach
1977-1993: Roger Diederich
1993-2001: Henri Schumacher
2001-2005: Robert Weyland
2005-2015: Louis Karmeyer
zênter 2015: Martine Deprez

Musikalesch Direktere vun der UGDA
1863-1881: Johann Anton Zinnen
1891-1913: Philippe Manternach
1891-1902: Laurent Menager
1910-1931: J. A. Müller
1931-1946: August Klein
19??-19??: Albert Thorn
1946-1953: Louis Petit
1954-1965: Johny Pleger
1986-haut: Paul Scholer, Direkter vun der UGDA-Musekschoul

Um Spaweck 
 Websäit vun der Union grand-duc Adolphe

Musek zu Lëtzebuerg
Veräiner an Organismen zu Lëtzebuerg